Suv xoʻjaligi sohasida mutaxassislar va rahbar kadrlarning malakasini oshirish tizimini tashkil etish chora-tadbirlari toʻgʻrisida
(resolution, 2022-04-05)

Oʻzbekiston Respublikasi Prezidentining “Oʻzbekiston Respublikasi suv xoʻjaligini rivojlantirishning 2020 — 2030-yillarga moʻljallangan konsepsiyasini tasdiqlash toʻgʻrisida” 2020-yil 10-iyuldagi PF-6024-son Farmoni ijrosini taʼminlash hamda suv xoʻjaligi sohasida mutaxassislar va rahbar kadrlarning malakasini oshirish tizimini tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Suv xoʻjaligi vazirligi hamda Oliy va oʻrta maxsus taʼlim vazirligining: Toshkent irrigatsiya va qishloq xoʻjaligini mexanizatsiyalash muhandislari instituti huzuridagi Pedagog kadrlarni qayta tayyorlash va ularning malakasini oshirish tarmoq markazida (keyingi oʻrinlarda — Tarmoq markazi) Suv xoʻjaligi vazirligi markaziy apparatining mutaxassislari va rahbar kadrlari hamda ushbu vazirlik tizimidagi tashkilotlar rahbarlarining malakasini oshirishni tashkil etish; 1-ilovaga muvofiq taʼlim muassasalarida Suv xoʻjaligi vazirligi tizimidagi tashkilotlar mutaxassislarining malakasini oshirish boʻyicha yuridik shaxs maqomiga ega boʻlmagan hududiy markazlarni (keyingi oʻrinlarda — hududiy markazlar) tashkil etish toʻgʻrisidagi taklifi maʼqullansin. 2. Quyidagilar Oʻzbekiston Respublikasi Suv xoʻjaligi vazirligining suv xoʻjaligi sohasida mutaxassislar va rahbar kadrlarning malakasini oshirish boʻyicha asosiy vazifalari etib belgilansin: suv xoʻjaligi sohasida mutaxassislar va rahbar kadrlarning bilim va koʻnikmalari, kasbiy layoqati va mahoratini uzluksiz oshirib borishni tashkil qilish; zamonaviy boshqaruv uslublari, boshqaruvda toʻgʻri va samarali qarorlar qabul qilish hamda nazorat qilish boʻyicha koʻnikmalarni shakllantirish, suv xoʻjaligi sohasida innovatsion texnologiyalarni tatbiq etish uchun kasbiy tayyorgarlikni zarur darajada taʼminlash; malaka oshirishning toʻgʻridan toʻgʻri va bevosita shakllarini amaliyotga joriy etish, fan va ishlab chiqarish bilan uygʻunligini taʼminlash; suv xoʻjaligi sohasi mutaxassislari va rahbar kadrlarining ilgʻor axborot-kommunikatsiya texnologiyalari, Internet jahon axborot tarmogʻidan samarali foydalanish koʻnikmalarini rivojlantirish. 3. Belgilansinki: hududiy markazga ushbu markaz tashkil etilgan taʼlim muassasasining oʻquv ishlari boʻyicha oʻrinbosari rahbarlik qiladi; hududiy markaz faoliyatini tashkil qilish uchun shartnoma asosida soha boʻyicha oliy maʼlumotli menejer jalb etiladi; hududiy markaz rahbari va menejerining mehnatiga amaldagi mehnatga haq toʻlash tartibida haq toʻlanadi. 4. Quyidagilar Tarmoq markazi va hududiy markazlarning faoliyatini moliyalashtirish manbalari etib belgilansin: shartnoma asosida pulli oʻqitishdan tushadigan mablagʻlar; yuridik va jismoniy shaxslarning homiylik xayriyalari; qonunchilik hujjatlarida taqiqlanmagan boshqa manbalar. 5. Quyidagilarni nazarda tutuvchi Suv xoʻjaligi sohasida mutaxassislar va rahbar kadrlarning malakasini oshirish jarayonini tashkil qilish tartibi toʻgʻrisidagi nizom 2-ilovaga muvofiq tasdiqlansin: malaka oshirishning maqsadi va asosiy vazifalari; Oʻzbekiston Respublikasi Suv xoʻjaligi vazirligi markaziy apparati mutaxassislari va rahbar kadrlari hamda uning tizimidagi tashkilotlar rahbarlarining malakasini oshirish tartibi; oʻqituvchilarni (trenerlarni) qayta tayyorlash tartibi; suv xoʻjaligi sohasida mutaxassislar malakasini oshirish tartibi. 6. Oʻzbekiston Respublikasi Suv xoʻjaligi vazirligi Oliy va oʻrta maxsus taʼlim vazirligi, Toshkent irrigatsiya va qishloq xoʻjaligini mexanizatsiyalash muhandislari instituti bilan birgalikda: Tarmoq markazi va hududiy markazlarda malaka oshirish kurslari yoʻnalishlari boʻyicha ixtisoslashgan auditoriyalarni tashkil qilsin, ularning taʼmirlanishi, zamonaviy oʻquv qurollari, kompyuter texnikalari, mebellar va boshqa inventarlar bilan jihozlanishini taʼminlasin; Tarmoq markazi va hududiy markazlarga zamon talablariga javob beradigan yuqori malakali professor-oʻqituvchilar va tajribali mutaxassislar, shuningdek, xorijiy mutaxassislarni shartnoma asosida jalb qilish choralarini koʻrsin; suv xoʻjaligi sohasiga joriy qilingan zamonaviy texnologiyalar, ilgʻor tajribalar, ilm-fan yutuqlari, shuningdek, xorijiy tajriba asosida malaka oshirish kurslarining oʻquv dasturlari va adabiyotlarini puxta ishlab chiqsin; malaka oshirish kurslarining oʻquv dasturlari va reja-grafiklarini hamda tinglovchilar kontingentini tasdiqlab borsin hamda oʻquv mashgʻulotlari va amaliyotini yuqori saviyada tashkil qilsin. 7. Quyidagilar Oʻzbekiston Respublikasi Suv xoʻjaligi vazirligining markaziy apparati mutaxassislari va rahbar kadrlari, ushbu vazirlik tizimidagi tashkilotlar mutaxassislari va rahbar kadrlarining malakasini oshirishni moliyalashtirish manbalari etib belgilansin: budjet tashkilotlarining rivojlantirish jamgʻarmasi mablagʻlari; xoʻjalik hisobidagi tashkilotlarning oʻz mablagʻlari; xalqaro moliya tashkilotlari va xorijiy tashkilotlarning grantlari; yuridik va jismoniy shaxslarning homiylik xayriyalari; qonunchilik hujjatlarida taqiqlanmagan boshqa manbalar. Bunda suv isteʼmolchilari uyushmalari, klaster tashkilotlari, fermer xoʻjaliklari va boshqa tashkilotlar mutaxassislari va rahbar kadrlarining malakasini oshirish ularning oʻz mablagʻlari hisobidan tashkil etiladi. 8. Mazkur qarorning bajarilishini nazorat qilish Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha oʻrinbosari Sh.M. Gʻaniyev hamda Oʻzbekiston Respublikasi suv xoʻjaligi vaziri Sh.R. Xamrayev zimmasiga yuklansin. T/r Hududiy markazlar tashkil etilayotgan taʼlim muassasasi Taʼlim muassasasining joylashgan hududi 1. Beruniy suv xoʻjaligi va melioratsiya kolleji Qoraqalpogʻiston Respublikasi Beruniy tumani 2. Kegeyli qishloq xoʻjaligi kolleji Qoraqalpogʻiston Respublikasi Boʻzatov tumani 3. Marhamat agrotexnologiyalar texnikumi Andijon viloyati Marhamat tumani 4. Galaosiyo suv xoʻjaligi va melioratsiya kolleji Buxoro viloyati Galaosiyo shahri 5. Doʻstlik suv xoʻjaligi va melioratsiya kolleji Jizzax viloyati Doʻstlik tumani 6. Kasbi suv xoʻjaligi va melioratsiya kolleji Qashqadaryo viloyati Kasbi tumani 7. Qamashi suv xoʻjaligi va melioratsiya kolleji Qashqadaryo viloyati Qamashi tumani 8. Toshkent irrigatsiya va qishloq xoʻjaligini mexanizatsiyalash muhandislari institutining Qarshi filiali Qashqadaryo viloyati Qarshi shahri 9. Navbahor suv xoʻjaligi va melioratsiya kolleji Navoiy viloyati Navbahor tumani 10. Mingbuloq suv xoʻjaligi va melioratsiya kolleji Namangan viloyati Mingbuloq tumani 11. Samarqand axborot texnologiyalari texnikumi Samarqand viloyati Samarqand shahri 12. Oqoltin sanoat texnikumi Sirdaryo viloyati Oqoltin tumani 13. Qiziriq suv xoʻjaligi va melioratsiya kolleji Surxondaryo viloyati Bandixon tumani 14. Yangiyoʻl oziq-ovqat texnologiyasi kolleji Toshkent viloyati Yangiyoʻl tumani 15. Quva suv xoʻjaligi va melioratsiya kolleji Fargʻona viloyati Quva tumani 16. Qoʻshkoʻpir suv xoʻjaligi va meliorats�ya kolleji Xorazm viloyati Qoʻshkoʻpir tumani 1. Ushbu Nizom suv xoʻjaligi sohasida mutaxassislar va rahbar kadrlarning malakasini oshirish jarayonini tashkil qilish tartibini belgilaydi. 2. Suv xoʻjaligi sohasidagi mutaxassislar va rahbar kadrlarning malakasi har uch yilda bir marta oshiriladi. 3. Malaka oshirish jarayoni kunduzgi oʻqish shaklida, ishlab chiqarishdan ajralgan holda amalga oshiriladi. 4. Tegishli axborot-metodik va tashkiliy-texnik baza mavjud boʻlgan taqdirda, malaka oshirish jarayoni masofadan oʻqitish usullari qoʻllanilgan holda ham tashkil etilishi mumkin. Malaka oshirish kursining oʻquv dasturlarini (keyingi oʻrinlarda — oʻquv dasturlari) oʻzlashtirish muddati bir haftadan (54 soat) kam boʻlmagan hajmda belgilanadi, shundan auditoriya mashgʻulotlari 30 soatni, amaliy mashgʻulotlar — 6 soatni, mustaqil taʼlim — 18 soatni tashkil qiladi. 5. Suv xoʻjaligi sohasidagi faoliyat samaradorligini oshirish, sohaga yangi texnologiyalar tatbiq etilishini jadallashtirish, soha mutaxassislarining kasbiy bilim, koʻnikma va malakasini muntazam ravishda oshirib borish malaka oshirishning maqsadi hisoblanadi. 6. Suv xoʻjaligi sohasida mutaxassislar va rahbar kadrlarning bilimi, koʻnikmalari, kasbiy layoqati va mahoratini uzluksiz oshirib borish mexanizmlarini joriy etish, zamonaviy boshqaruv uslublari, boshqaruvda toʻgʻri va samarali qarorlar qabul qilish hamda nazorat qilish boʻyicha koʻnikmalarini shakllantirish, suv xoʻjaligi sohasida innovatsion texnologiyalarni tatbiq etish uchun kasbiy tayyorgarlikni zarur darajada taʼminlash malaka oshirishning asosiy vazifalari hisoblanadi. 7. Oʻzbekiston Respublikasi Suv xoʻjaligi vazirligi (keyingi oʻrinlarda — Vazirlik) markaziy apparatining mutaxassislari va rahbar kadrlari hamda uning tizimidagi tashkilotlar rahbarlarining malakasi Toshkent irrigatsiya va qishloq xoʻjaligini mexanizatsiyalash muhandislari instituti huzuridagi Pedagog kadrlarni qayta tayyorlash va ularning malakasini oshirish tarmoq markazida (keyingi oʻrinlarda — Tarmoq markazi)da oshiriladi. 8. Vazirlik markaziy apparatining mutaxassislari va rahbar kadrlari hamda uning tizimidagi tashkilotlar rahbarlarining malakasini oshirish Vazirlik, shuningdek, uning tizimidagi tashkilotlar buyurtmasiga asosan Tarmoq markazi bilan shartnoma asosida tashkil etiladi. 9. Tarmoq markazida malaka oshirish kurslari Vazirlik bilan kelishilgan holda quyidagi yoʻnalishlar boʻyicha amalga oshiriladi: iqtisodiy islohotlar va ularning natijadorligi hamda suv xoʻjaligini rivojlantirishning ustuvor yoʻnalishlari; suv resurslarini oqilona boshqarish, suvning hisobini yuritishni raqamlashtirish va suvni tejaydigan texnologiyalarni joriy qilish; sugʻoriladigan yerlarning meliorativ holatini yaxshilash, meliorativ nazoratni raqamlashtirish; nasos stansiyalari, sugʻorish va drenaj quduqlarini oqilona boshqarish, suv va elektr energiyasi hisobini raqamlashtirish, elektr energiyasini tejash; suv xoʻjaligi obyektlarini modernizatsiya qilish, qurish va taʼmirlash-tiklash, suvni tejaydigan texnologiyalarni joriy qilish ishlarini loyihalash va amalga oshirish, resurslarni tejaydigan zamonaviy texnologiyalarni joriy qilish; suv xoʻjaligida davlat-xususiy sheriklik shartlari va autsorsingni joriy qilish, mablagʻlardan maqsadli foydalanish. Tarmoq markazida Vazirlik buyurtmasiga asosan boshqa yoʻnalishlar boʻyicha ham malaka oshirish kurslari tashkil etilishi mumkin. 10. Vazirlik har yili 10-yanvarga qadar Tarmoq markaziga Vazirlik markaziy apparatining mutaxassislari va rahbar kadrlari hamda uning tizimidagi tashkilotlar rahbarlari orasidan yoʻnalishlar boʻyicha malaka oshiradigan tinglovchilarning soni va muddatlarini koʻrsatgan holda buyurtma beradi. 11. Tarmoq markazi Vazirlikning buyurtmasiga asosan har yili 15-yanvarga qadar yoʻnalishlar boʻyicha oʻquv dasturlarini, oʻquv mashgʻulotlarini amalga oshiradigan professor-oʻqituvchilar va tajribali mutaxassislarning roʻyxatini hamda reja-grafiklarni ishlab chiqadi. Oʻquv dasturlari va reja-grafiklar Oʻzbekiston Respublikasi suv xoʻjaligi vazirining buyrugʻi bilan tasdiqlanadi. 12. Tarmoq markazi tomonidan malaka oshirish kurslarining oʻquv mashgʻulotlarini amalga oshirish uchun Toshkent irrigatsiya va qishloq xoʻjaligini mexanizatsiyalash muhandislari instituti, sohaga aloqador boshqa oliy taʼlim va ilmiy-tekshirish muassasalari, vazirliklar va idoralarning professor-oʻqituvchilari hamda tajribali mutaxassislari soatbay haq toʻlash asosida jalb qilinadi. Tarmoq markazi Vazirlik buyurtmasiga asosan xorijiy ekspertlarni ham jalb qilishi mumkin. 13. Vazirlik tasdiqlangan oʻquv dasturlari va reja-grafiklar boʻyicha tinglovchilar kontingentining aniq roʻyxatini davriy ravishda Tarmoq markaziga taqdim qilib boradi. 14. Tarmoq markazida malaka oshirish oʻqitishning zamonaviy shakllari va uslublari, ilgʻor pedagogik, axborot-kommunikatsion va innovatsion texnologiyalardan foydalanib tasdiqlangan mashgʻulotlar dasturlari boʻyicha amalga oshiriladi. 15. Oʻquv mashgʻulotlari Tarmoq markazida oʻtkaziladi. 16. Amaliy mashgʻulotlar Toshkent irrigatsiya va qishloq xoʻjaligini mexanizatsiyalash muhandislari instituti huzuridagi “Ilmiy-oʻquv markazi” davlat unitar korxonasining oʻquv-tajriba uchastkasida, zamonaviy boshqaruv tizimli suv xoʻjaligi obyektlarida, suvni tejaydigan texnologiyalar joriy qilingan fermer xoʻjaliklari va klaster tashkilotlarining yer maydonlarida, suvni tejaydigan texnologiyalar butlovchi qismlarini ishlab chiqaruvchi tashkilotlarda, shuningdek, Irrigatsiya va suv muammolari ilmiy-tadqiqot instituti hamda boshqa obyektlarda oʻtkaziladi. Amaliy mashgʻulotlar oʻtkaziladigan obyektlar Vazirlik bilan kelishiladi. 17. Vazirlik va uning tizimidagi tegishli tashkilotlar: Tarmoq markazi bilan malaka oshirish boʻyicha tuzilgan shartnomaga muvofiq toʻlovlarni amalga oshiradi; tinglovchilarning tasdiqlangan reja-grafik boʻyicha malaka oshirishga oʻz vaqtida qatnashishini taʼminlaydi. 18. Tarmoq markazi: tasdiqlangan oʻquv dasturlari va reja-grafiklar boʻyicha tinglovchilarga yuqori saviyali professor-oʻqituvchilar va tajribali mutaxassislar tomonidan mashgʻulotlarni toʻliq va sifatli oʻtkazilishini taʼminlaydi; tinglovchilarni zarur oʻquv materiallari bilan taʼminlaydi, mavjud oʻquv resurslaridan foydalanish imkoniyatini yaratadi; malaka oshirish kurslari davomida tinglovchilarning davomati va faol ishtiroki boʻyicha monitoring olib boradi hamda Vazirlikka kundalik maʼlumot taqdim qiladi. 19. Malaka oshirish mashgʻulotlari yakuni boʻyicha tinglovchilarning olgan bilimi imtihon (suhbat) natijasi asosida baholanadi. Imtihonni (suhbatni) tashkil etish va oʻtkazish uchun Tarmoq markazi direktorining buyrugʻi bilan imtihon komissiyasi tuziladi. Komissiya, qoida tariqasida toq sonda boʻlib, rais va kamida ikki nafar aʼzodan iborat boʻladi. Tinglovchilar bilan yakuniy imtihon (suhbat) — ular kasbiy faoliyatining asosiy yoʻnalishlari hamda oʻquv dasturlariga asosan oʻtkaziladi. Imtihon natijalari imtihon qaydnomasida “oʻtdi” yoki “oʻtmadi” deb baholanadi hamda komissiya raisi va uning aʼzolari tomonidan imzolanadi. Tarmoq markazi tomonidan oʻquv dasturlarida nazarda tutilgan barcha talablarni bajargan va imtihonni muvaffaqiyatli topshirgan (suhbatdan oʻtgan) tinglovchilarga ushbu Nizomga 1-ilovaga muvofiq namunadagi sertifikat beriladi. Imtihonni topshirmagan (suhbatdan oʻtmagan) tinglovchilarga sertifikat berilmaydi. Mazkur holatda tinglovchilarga malaka oshirish kursida qatnashganligi toʻgʻrisida maʼlumotnoma beriladi. Uzrli sabablarga koʻra imtihonga kelmagan tinglovchilar uchun Tarmoq markazi tomonidan qoʻshimcha ravishda imtihon tashkil etiladi. 20. Suv xoʻjaligi sohasi mutaxassislari, shuningdek, suv isteʼmolchilari uyushmalari, klaster tashkilotlari, fermer xoʻjaliklari va boshqa tashkilotlarning mutaxassislari va rahbar kadrlarining malakasi oʻqituvchilar (trenerlar) tomonidan oshiriladi. 21. Suv xoʻjaligi sohasida mutaxassislarning malakasini oshirish hududiy markazlarida (keyingi oʻrinlarda — hududiy markazlar) mashgʻulotlarni oʻtkazish uchun jalb etiladigan oʻqituvchilarning (trenerlarning) tarkibi tegishlicha Qoraqalpogʻiston Respublikasi Suv xoʻjaligi vazirligi va irrigatsiya tizimlari havza boshqarmasi bilan kelishiladi. 22. Oʻqituvchilar (trenerlar) hududiy markazlarning buyurtmasi boʻyicha shartnoma asosida Tarmoq markazida tasdiqlangan oʻquv dasturlari boʻyicha qayta tayyorlanadi. 23. Oʻqituvchilarning (trenerlarning) oʻquv dasturlari va oʻquv jarayonlari grafiklari har bir hududning oʻziga xos tuproq-iqlim sharoiti hamda suv xoʻjaligi tizimi eʼtiborga olingan holda, Tarmoq markazi tomonidan ishlab chiqiladi va tegishlicha Qoraqalpogʻiston Respublikasi Suv xoʻjaligi vazirligi yoki irrigatsiya tizimlari havza boshqarmasi bilan kelishilgan holda Vazirlik tomonidan tasdiqlanadi. 24. Hududiy markazlar tomonidan oʻqituvchilikka (trenerlikka) texnikum, kollej, shuningdek, soha boʻyicha oliy taʼlim muassasalari, suv xoʻjaligi, loyiha va boshqa tashkilotlarning professor-oʻqituvchilari va tajribali mutaxassislari soatbay haq toʻlash asosida jalb qilinadi. 25. Tarmoq markazida oʻqituvchilarni (trenerlarni) qayta tayyorlash kurslari quyidagi yoʻnalishlar boʻyicha amalga oshiriladi: suv resurslarini oqilona boshqarish, suvning hisobini yuritishni raqamlashtirish va suvni tejaydigan texnologiyalarni joriy qilish; sugʻoriladigan yerlarning meliorativ holatini yaxshilash, meliorativ nazoratni raqamlashtirish; nasos stansiyalari, sugʻorish va drenaj quduqlarini oqilona boshqarish, suvning va elektr energiyasi hisobini raqamlashtirish, elektr energiyasini tejash; suv xoʻjaligi obyektlarini modernizatsiya qilish, qurish va taʼmirlash-tiklash, suvni tejaydigan texnologiyalarni joriy qilish ishlarini loyihalash va amalga oshirish, resurslarni tejaydigan zamonaviy texnologiyalarni joriy qilish; suv xoʻjaligida davlat-xususiy sheriklik shartlari va autsorsingni joriy qilish, mablagʻlardan maqsadli foydalanish. 26. Oʻqituvchilar (trenerlar) Tarmoq markazida bir haftadan (54 soat) kam boʻlmagan oʻquv mashgʻulotini, shundan, 30 soatlik auditoriya mashgʻulotlari, 6 soatlik amaliy mashgʻulotlar hamda 18 soatlik mustaqil mashgʻulotlarni oʻtaydi. 27. Qayta tayyorlash kursining yakuni boʻyicha oʻqituvchilar (trenerlar) bilimi Tarmoq markazi bilan qayta tayyorlash boʻyicha tuzilgan shartnomaga muvofiq baholanadi. 28. Tarmoq markazi tomonidan oʻquv dasturlarida nazarda tutilgan barcha talablarni bajargan va imtihonni muvaffaqiyatli topshirgan (suhbatdan oʻtgan) oʻqituvchilarga (trenerlarga) ushbu Nizomga 2-ilovaga muvofiq namunadagi guvohnoma beriladi. Guvohnoma oʻqituvchi (trener) uchun ikki yil davomida hududiy markazlardagi malaka oshirish kurslarining tegishli yoʻnalishi boʻyicha dars berish uchun asos boʻladi. 29. Imtihonni topshirmagan (suhbatdan oʻtmagan) oʻqituvchilarga (trenerlarga) guvohnoma berilmaydi. Bunday holatda oʻqituvchilarga (trenerlarga) qayta tayyorlash kursida qatnashganligi toʻgʻrisida maʼlumotnoma beriladi. Bunda oʻqituvchilar (trenerlar) hududiy markazlarda suv xoʻjaligi sohasida mutaxassislarni malakasini oshirish kurslarida mashgʻulotlar oʻtkazishga jalb etilmaydi. Uzrli sabablarga koʻra imtihonga kelmagan oʻqituvchilar (trenerlar) uchun imtihon Tarmoq markazi tomonidan qoʻshimcha ravishda tashkil etiladi. 30. Suv xoʻjaligi sohasida mutaxassislarining, shuningdek, suv isteʼmolchilari uyushmalari, klaster tashkilotlari, fermer xoʻjaliklari va boshqa tashkilotlar mutaxassislari va rahbar kadrlarining malakasi hududiy markazlarda shartnoma asosida oshiriladi. 31. Qoraqalpogʻiston Respublikasi Suv xoʻjaligi vazirligi va irrigatsiya tizimlari havza boshqarmasi har yili 5-yanvargacha suv xoʻjaligi tizimidagi tashkilotlarning malaka oshiradigan mutaxassislari roʻyxatini shakllantiradi va tegishli hududiy markazga taqdim qiladi. Suv isteʼmolchilari uyushmalari, klaster tashkilotlari, fermer xoʻjaliklari va boshqa tashkilotlar oʻz mutaxassislari va rahbar kadrlarining malakasini oshirish uchun tegishli hududiy markazga buyurtma beradi. 32. Hududiy markazlarda suv xoʻjaligi sohasi mutaxassislarining, suv isteʼmolchilari uyushmalari, klaster tashkilotlari, fermer xoʻjaliklari va boshqa tashkilotlar mutaxassislari va rahbar kadrlarining malakasi oʻqituvchilar (trenerlar) tomonidan mazkur Nizomning 25-bandiga koʻra tegishli yoʻnalishlar boʻyicha oshiriladi. 33. Amaliy mashgʻulotlar hududiy markazlarning oʻquv tajriba-uchastkasida, zamonaviy boshqaruv tizimli suv xoʻjaligi obyektlarida, suvni tejaydigan texnologiyalar joriy qilingan fermer xoʻjaliklari va klaster tashkilotlarining yer maydonlari, suvni tejaydigan texnologiyalar butlovchi qismlarini ishlab chiqaruvchi tashkilotlarda hamda boshqa obyektlarda oʻtkaziladi. Amaliy mashgʻulotlar oʻtkaziladigan obyektlar tegishlicha Qoraqalpogʻiston Respublikasi Suv xoʻjaligi vazirligi hamda irrigatsiya tizimlari havza boshqarmalari bilan kelishiladi. 34. Qoraqalpogʻiston Respublikasi Suv xoʻjaligi vazirligi, irrigatsiya tizimlari havza boshqarmalari, suv isteʼmolchilari uyushmalari, klaster tashkilotlari, fermer xoʻjaliklari va boshqa tashkilotlar: tegishli hududiy markaz bilan malaka oshirish boʻyicha tuzilgan shartnomaga muvofiq toʻlovlarni oʻz vaqtida amalga oshiradi; tinglovchilarning tasdiqlangan reja-grafik boʻyicha malaka oshirishga oʻz vaqtida qatnashishini taʼminlaydi. Hududiy markazlarda suv xoʻjaligi tizimida faoliyat koʻrsatayotgan nomutaxassis xodimlar malaka oshirish kurslariga jalb qilinmaydi. 35. Hududiy markazlar: tasdiqlangan oʻquv dasturlari va oʻquv jarayoni jadvali boʻyicha tinglovchilarga professor-oʻqituvchilar va tajribali mutaxassislar tomonidan mashgʻulotlar toʻliq va sifatli oʻtkazilishini taʼminlaydi; tinglovchilarni zarur oʻquv materiallari bilan taʼminlaydi, mavjud oʻquv resurslaridan foydalanish imkonini yaratadi; tinglovchilarning murojaatiga muvofiq yotoqxona bilan taʼminlaydi; malaka oshirish kurslari davomida tinglovchilarning davomati va faol ishtiroki boʻyicha monitoring olib boradi hamda tegishlicha Qoraqalpogʻiston Respublikasi Suv xoʻjaligi vazirligiga yoki irrigatsiya tizimlari havza boshqarmasiga kundalik maʼlumot taqdim qilib boradi. 36. Malaka oshirish kursi yakuni boʻyicha tinglovchilarning olgan bilimi yakuniy imtihon (suhbat) oʻtkazish asosida baholanadi. Imtihonni tashkil etish va oʻtkazish uchun hududiy markaz tashkil etilgan taʼlim muassasasi direktorining buyrugʻi bilan imtihon komissiyasi tuziladi. Komissiya, qoida tariqasida, toq sonda boʻlib, rais va kamida ikki nafar aʼzodan iborat boʻladi. 37. Tinglovchilar bilan yakuniy imtihon — ular kasbiy faoliyatining asosiy yoʻnalishlari hamda oʻquv dasturlariga asosan oʻtkaziladi. Imtihondan oʻtish natijalari imtihon qaydnomasida “oʻtdi” yoki “oʻtmadi” deb baholanadi hamda komissiya raisi va uning aʼzolari tomonidan imzolanadi. Hududiy markazlar tomonidan oʻquv dasturlarida nazarda tutilgan barcha talablarni bajargan va imtihonni muvaffaqiyatli topshirgan (suhbatdan oʻtgan) tinglovchilarga ushbu Nizomga 3-ilovaga muvofiq namunadagi sertifikat beriladi. Imtihonni topshirmagan (suhbatdan oʻtmagan) tinglovchilarga sertifikat berilmaydi. Bunday holatda tinglovchilarga malaka oshirish kursida qatnashganligi toʻgʻrisida maʼlumotnoma beradi. Uzrli sabablarga koʻra imtihonga kelmagan tinglovchilar uchun hududiy markazi tomonidan qoʻshimcha ravishda imtihon tashkil etiladi. 38. Quyidagilar Oʻzbekiston Respublikasi Suv xoʻjaligi vazirligi markaziy apparatining mutaxassislari va rahbar kadrlari, ushbu vazirlik tizimidagi tashkilotlar mutaxassislarining malakasini oshirishni moliyalashtirish manbalari hisoblanadi: budjet tashkilotlarining rivojlantirish jamgʻarmasi mablagʻlari; xoʻjalik hisobidagi tashkilotlarning oʻz mablagʻlari; xalqaro moliya tashkilotlari va xorijiy tashkilotlarning grantlari; yuridik va jismoniy shaxslarning homiylik xayriyalari; qonunchilik hujjatlarida taqiqlanmagan boshqa manbalar. Suv isteʼmolchilari uyushmalari, klaster tashkilotlari, fermer xoʻjaliklari va boshqa tashkilotlarning mutaxassislari va rahbar kadrlari malakasini oshirish ularning oʻz mablagʻlari hisobidan moliyalashtiriladi. Oʻqituvchilarni (trenerlarni) Tarmoq markazida qayta tayyorlash xarajatlari buyurtmachilar yoki Oʻzbekiston Respublikasi Suv xoʻjaligi vazirligining Suv xoʻjaligi rivojlantirish jamgʻarmasi mablagʻlari, xorijiy grantlar hamda qonunchilik hujjatlarida taqiqlanmagan boshqa mablagʻlar hisobidan amalga oshiriladi. 39. Suv xoʻjaligi sohasi mutaxassis va rahbar kadrlarning malakasini oshirish boʻyicha nizolar qonunchilik hujjatlarida belgilangan tartibda hal etiladi.